ព្រះសង្ឃ​មេដឹកនាំ​សកម្មជន​ភូមា​ត្រូវ​បាន​ដោះលែង។
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់​យប់​ថ្ងៃ​សៅរ​ ទី​១១ ខែ​កុម្ភៈ។
បើតាមសេចក្ដីថ្លែងការរបស់ព្រះវិហារមូយនៅក្នុងប្រទេសភូមា អាជ្ញាធរភូមាបានដោះលែងព្រះសង្ឃមេដឹកនាំសកម្មជនពីការឃុំឃំាងរយៈខ្លី ក្រោយពីមានសេចក្ដីអំពាវនាវពី ស.រ.អ. ឲ្យដោះលែងព្រះសង្ឃនោះ។ ព្រះសង្ឃព្រះនាម ហ្កាប៊ីរ៉ា (Gambira) បានត្រូវអាជ្ញាធរចាប់ឃុំកាលពីថ្ងៃសុក្រ ហើយដោះលែងនៅពេលយប់ថ្ងៃដដែល។ រឿងនេះកើតឡើងតិចជាងមូយខែក្រោយពីការរំដោះចេញពីគុករបស់ព្រះអង្គ ដោយសារមុខងារក្នុងការបដិវត្ដព្រះសង្ឃ កាលពីឆ្នាំ២០០៧ ដែលបានត្រូវកំទិចដោយអតីតរបបគ្រប់គ្រងយោធា។ ព្រះអង្គបានត្រូវដោះលែងក្នុងចំណោមអ្នកទោសនយោបាយកាលពីខែមករា ហើយរួចពីទោសជាប់គុក៦៨ឆ្នាំ។ ចាប់តាំងពីពេលនោះ ព្រះអង្គបានបំពានលើបទបញ្ជា ហើយទៅដឹកនាំបាតុកម្ម។ យោងតាមយោធាហ្វីលីពីន ជនជាតិហ្វីលីពីនម្នាក់បានរងរបួសកាលពីថ្ងៃសៅរ៍នេះ នៅពេលដែលជនប្រដាប់អាវុធបានវាយប្រហារមកលើគម្រោងកសាងផ្លូវឧបត្ថមថវិកាដោយ ស.រ.អ. នៅតំបន់ភាគខាងត្បូង ដែលជាទីកន្លែងសំបុករបស់ជនសកម្មប្រយុទ្ធ។ សកម្មជនក្នុងប្រទេសអេហ្ស៊ីបបានរៀបចំគម្រោងការធ្វើកិប្បកម្មមួយថ្ងៃ ដើម្បីកត់សំគាល់ខួបឆ្នាំទីមួយ នៃការទម្លាក់អំណាចរបស់ប្រធានាធិបតី ហុសនី មូបារ៉ាក់។ គេមិនអាចចូលទៅក្នុងគេហទំព័រទីភ្នាក់ងារស៊ើបការសម្ងាត់របស់ ស.រ.អ. (cia.gov) បានទេកាលពីថ្ងៃសុក្រ ហើយអ្នកពូកែខាងអ៊ីនធឺណិតមិនចេញឈ្មោះមូយក្រុម (Hackers) បានអះអាងថាខ្លួនជាអ្នកទទួលខុសត្រូវ។ ព្រះចៅរាជាធិរាជជប៉ុន អាគីហ៊ីតូ បានចូលទៅមន្ទីរពេទ្យ ដើម្បីឲ្យវេជ្ជបណ្ឌិតពិនិត្យមើលបេះដូងកាលពីថ្ងៃសៅរ៍ ក្រោយពីព្រះអង្គបង្ហាញសញ្ញានៃឈាមហូរយឺតចូលទៅក្នុងបេះដូង ដែលបណ្ដាលឲ្យមានការព្រួយបារម្ភអំពីសុខភាពរបស់ព្រះអង្គ។ ក្រុមហ៊ុនអចលនាវត្ថុនៅក្នុងប្រទេសឥណ្ឌារាយការណ៍ថា ប្រាក់ចំណេញរបស់ខ្លួនបានដាំក្បាលចុះរហូតដល់៤៥% ដោយសារតែមិនមានតម្រូវការទិញដូរផ្ទះ និងអាគារពាណិជ្ជកម្មផ្សេងៗ ខណៈពេលសេដ្ឋកិច្ចឥណ្ឌាលូតលាស់យឺតៗ។ រដ្ឋាភិបាលប្រទសអេស្ប៉ាញបានយល់ព្រមលើការកែទម្រង់ដ៏ធំធេង នៃទីផ្សារការងារ ក្នុងកិច្ចប្រឹងប្រែងមួយដើម្បីធ្វើឲ្យសកម្មភាពសេដ្ឋកិច្ចនឹងនរ ហើយកាត់បន្ថយអត្រាខ្ពស់នៃមនុស្សគ្មានការងារធ្វើ។